
Ομιλία Προέδρου ΣΕΒΕ, Δρ. Γιώργου Κωνσταντόπουλου στην διαδικτυακή ημερίδα του ΕλληνοΣερβικού Επιμελητηρίου Βορείου Ελλάδος, του ΣΕΒΕ – Σύνδεσμος Εξαγωγέων και του ΣΕΑΒΕ – Σύνδεσμος Εμπορικών Αντιπροσώπων Βορείου Ελλάδος με θέμα «Brexit: Νέα Δεδομένα για την Ελλάδα»

Αγαπητοί ακροατές,

Κυρίες και κύριοι,

Καλησπέρα σε όλους και σας ευχαριστούμε ιδιαιτέρως που είστε σήμερα μαζί μας σε αυτήν την ψηφιακή ημερίδα στην οποία θα επικεντρωθούμε στο Brexit και στο πώς αναμένεται να επηρεάσει τη χώρα μας. Οι τελευταίοι μήνες ήταν δύσκολοι για όλους. Η εξάπλωση της πανδημίας και η ψηφιοποίηση, η αποχώρηση του Ηνωμένου Βασιλείου από την Ευρωπαϊκή Ένωση, οι εκλογές στις ΗΠΑ και πολλά άλλα γεγονότα επηρέασαν και συνεχίζουν να επηρεάζουν -εκτός των άλλων- και το επιχειρηματικό περιβάλλον δημιουργώντας συνθήκες αβεβαιότητας και καθιστώντας το επιχειρείν επιρρεπές και ευάλωτο σε αστάθμητους παράγοντες. Τι κάνουμε εμείς όμως, ως επιχειρήσεις, ως οικονομία, ως χώρα για να διασφαλίσουμε την ευημερία, την οικονομική μας ανάπτυξη και εν τέλει το μέλλον μας; Σε περιόδους κρίσης και ισχυρών μεταβολών, η Ελλάδα, ως μία σύγχρονη ευρωπαϊκή χώρα, θα πρέπει να έχει σαφή στρατηγική προσέγγιση, αλλά ταυτόχρονα να προσαρμόζεται στις τρέχουσες εξελίξεις. Μία από αυτές είναι και η αποχώρηση του Ηνωμένου Βασιλείου από την Ευρωπαϊκή Ένωση. Το Ηνωμένο Βασίλειο είναι ένας από τους σημαντικότερους εμπορικούς εταίρους της Ελλάδας και θα πρέπει να διασφαλίσουμε ότι οι εμπορικές και οικονομικές μας σχέσεις θα συνεχιστούν και θα ενισχυθούν με βάση το νέο πλαίσιο συνεργασίας. 

Στο σημείο αυτό είναι σημαντικό να αναφέρουμε κάποια δεδομένα για να έχουμε κοινή εικόνα των μεγεθών που διαμορφώνουν τις διμερείς μας σχέσεις. Οι εισερχόμενες επενδύσεις από το Ηνωμένο Βασίλειο για το 2018 διαμορφώθηκαν σε 266,8 εκατ. δολάρια, το οποίο αντιστοιχεί στο 6,7% των συνολικών επενδύσεων που έγιναν στη χώρα μας. Σε ό,τι αφορά στο ισοζύγιο υπηρεσιών, το Ηνωμένο Βασίλειο είναι ο σημαντικότερος εταίρος της Ελλάδας με τις εισπράξεις μας να ανέρχονται σε 3,8 δις ευρώ το 2019 και το μερίδιο επί των συνολικών εισπράξεων να διαμορφώνεται σε 9,3%. Παράλληλα, το Ηνωμένο Βασίλειο αποτελεί τον 7ο κυριότερο προορισμό για τα ελληνικά προϊόντα με τις εξαγωγές μας να διαμορφώνονται σε 1,2 δις ευρώ για το 2019. Για την περίοδο της πανδημίας και με βάση τα τελευταία διαθέσιμα στοιχεία που αφορούν στο διάστημα Ιανουάριος-Νοέμβριος 2019/2020, οι εξαγωγές μας μειώθηκαν μεν κατά 8,3%, ωστόσο αν εξαιρέσουμε τα πετρελαιοειδή αυτές παρουσιάζονται αυξημένες κατά 4,6% με τη σημαντικότερη αύξηση να εντοπίζεται στον κλάδο των τροφίμων και συγκεκριμένα σε γαλακτοκομικά προϊόντα και σε παρασκευάσματα λαχανικών και φρούτων, αλλά και στα τεχνουργήματα από σίδηρο και χάλυβα. Τα προαναφερθέντα στοιχεία αποδεικνύουν το γεγονός ότι το Brexit είναι ένα μείζον γεγονός για την Ελλάδα που δεν πρέπει να υποβαθμίσει και να παραβλέψει. Και φυσικά γι’ αυτόν ακριβώς το λόγο βρισκόμαστε σήμερα εδώ, για να συζητήσουμε και να θέσουμε τις βάσεις για την επόμενη μέρα. 

Ελλάδα και Ηνωμένο Βασίλειο έχουν διαχρονικά εξαιρετικές πολιτικές σχέσεις με στενούς εμπορικούς και οικονομικούς δεσμούς. Εκτός του οικονομικού αποτυπώματος όμως, τις δύο χώρες συνδέουν και οι άνθρωποι και ιδιαίτερα οι πολλοί συμπατριώτες μας που ζουν και εργάζονται στο Ηνωμένο Βασίλειο, όπως και οι πολλοί Βρετανοί που επιλέγουν τη χώρα μας για τις καλοκαιρινές τους διακοπές. Οι ελληνικές κοινότητες που έχουν έδρα στο Λονδίνο και στις υπόλοιπες πόλεις είναι πραγματικά πολλές και το γεγονός αυτό καθιστά τη διαχείριση των διμερών μας σχέσεων ακόμη πιο σημαντική. Εμείς στον ΣΕΒΕ είχαμε τονίσει από την πρώτη στιγμή ότι το σενάριο αποχώρησης χωρίς συμφωνία θα ήταν ιδιαίτερα επιζήμιο για τις δύο πλευρές και γι’ αυτό αναπτύξαμε έναν ισχυρό μηχανισμό υποστήριξης και ενημέρωσης των επιχειρήσεων-μελών μας. Ο ΣΕΒΕ καθ' όλη τη διάρκεια των διαπραγματεύσεων και μέχρι σήμερα ενημερώνει σε τακτά χρονικά διαστήματα με πληροφοριακά σημειώματα τα Μέλη του για την όσο το δυνατόν καλύτερη αντιμετώπιση των αλλαγών στους τομείς του εμπορίου, των μεταφορών, στη φορολογία και στις τελωνειακές συναλλαγές και διαδικασίες.

Για την προετοιμασία των επιχειρήσεων στην περίπτωση της μη εύτακτης αποχώρησης, σε συνεργασία με το Υπουργείο Εξωτερικών και επιχειρηματικούς φορείς της Θεσσαλονίκης, ο ΣΕΒΕ συνδιοργάνωσε το Σεπτέμβριο του 2019 στην Θεσσαλονίκη ενημερωτική ημερίδα με θέμα «Nο Deal Brexit, Προετοιμασία για την περίπτωση αποχώρησης του Ηνωμένου Βασιλείου από την Ευρωπαϊκή Ένωση χωρίς συμφωνία». Η στενή μας συνεργασία με εμπλεκόμενες υπηρεσίες της ελληνικής δημόσιας διοίκησης και ιδίως το Υπουργείο Εξωτερικών και την ΑΑΔΕ συνεχίζεται αδιάλειπτα, με τελευταία παρέμβασή μας στις αρχές του Γενάρη, αυτή για την επίσπευση των διαδικασιών εγγραφής των Ελλήνων εξαγωγέων στο σύστημα REX για τα θέματα καταγωγής, προϋπόθεση στην οποία τελωνειακές περιφέρειες και επιχειρήσεις κλήθηκαν να ανταποκριθούν αμέσως μετά την υπογραφή της Συμφωνίας στις 30 Δεκεμβρίου 2020. Ιδιαίτερα θα θέλαμε να ευχαριστήσουμε την Τελωνειακή Περιφέρεια Θεσσαλονίκης για τα γρήγορα αντανακλαστικά που επέδειξε στα σχετικά αιτήματα των εξαγωγέων. Ενημέρωση και συνεργασία υπήρξε επίσης με τη συμμετοχή του ΣΕΒΕ σε συναντήσεις εργασίας και webinars και με τη Βρετανική Πρεσβεία στην Αθήνα, το Ελληνοβρετανικό Επιμελητήριο και την Ευρωπαϊκή Επιτροπή-DG Trade.

Κυρίες και κύριοι,

Το Brexit αλλάζει τα δεδομένα στις διμερείς σχέσεις Ελλάδας-Ηνωμένου Βασιλείου, αλλά θέλουμε να πιστεύουμε προς το καλύτερο και θα εργαστούμε προς την επίτευξη του στόχου αυτού. Πρέπει να αντιμετωπίσουμε το γεγονός αυτό ως μία πρόκληση, ως μία ευκαιρία να αναπτύξουμε ισχυρότερους δεσμούς με το Ηνωμένο Βασίλειο γιατί η Ελλάδα χρειάζεται εμπορικούς εταίρους με μεγάλο βεληνεκές. Η συνεργασία, η εγχώρια παραγωγή,  η εξωστρέφεια, οι επενδύσεις, είναι λέξεις-κλειδιά για την ανάκαμψη και την ανάπτυξη της ελληνικής οικονομίας. 

Θα ήθελα να σας ευχαριστήσω για την προσοχή σας και να δώσω το λόγο στους αξιότιμους συνομιλητές μας.

